Ministarstvo vanjskih i europskih poslova neće Srbiji dati zeleno svjetlo za otvaranje pregovora s Europskom unijom u poglavlju 23. i 24. sve dok Srbija ne ukine sporni Zakon o univerzalnoj jurisdikciji. Naime, ministrica za europske integracije Republike Srbije Jadranka Joksimović izjavila je danas da Srbija još uvijek čeka suglasnost Hrvatske za pregovaračku poziciju na poglavlje 23., piše N1.

– Podražavamo napore Srbije u približavanju EU. Uvjeti su koje Srbija mora ispuniti za otvaranje tako važnog poglavlja 23., među ostalima, poštivanje ljudskih prava (posebice manjinskih) sukladno međunarodnim konvencijama i ratificiranim međudržavnim sporazumima, puna suradnja s Međunarodnom sudom za ratne zločine za bivšu Jugoslaviju i reforma pravosuđa, koja uključuje ukinuće nadležnosti za procesuiranje ratnih zločina za područje cijele bivše Jugoslavije – stoji u odgovoru našeg MVEP-a što smatra spornim u 23. poglavlju pregovora o pristupanju Srbije Europskoj uniji.

Bivši ministar pravosuđa Orsat Miljenić također je tražio ukidanje spornog zakona, a MVEP je sada potvrdio kako neće dopustiti Srbiji nastavak pregovora dok ga ne ukine.

>> Orešković o slučaju Šešelj: Ako želi u EU, Srbija mora donijeti pravilnu odluku